Kaapse paaie gesluit vir karnaval | Netwerk24
Deur Roshé Taka 12 Maart 2019 06:09
Verskeie paaie sal die komende naweek vir die duur van die Kaapstad-karnaval in Groenpunt in Kaapstad gesluit wees. Busdienste in die gebied sal ook Saterdag vanaf 14:00 deur die sluitings geraak word en van hul gewone roetes afwyk.
Die Kaapstad-karnaval is ’n jaarlikse gebeurtenis wat in Maart aangebied word en die diversiteit van die Moederstad en Suid-Afrika uitbeeld. Reuse-poppe, kleurryke kostuums en sierwaens sal aan die optog oor die roete van 1,2 km deelneem.
In die gebiede rondom die lekkerlooproete (fan walk) na en van die Groenpunt-stadion sal die parkeerbeperkings reeds vanaf Vrydag 00:00 tot Sondag 01:00 geld.
Voertuie met permitte sal wel toegang tot die gebied in Somersetweg kry: tussen Bo-Portswood- en Vesperdeneweg; tussen die Exhibition Terrace en Ashsteadweg; tussen Highfield (insluitend die Son Vida-voertuigingang) en Boundaryweg.
Daar sal parkeerplek vir gestremdes vir mense met geldige permitte by Gallows Hill wees.
Besoek die webwerf capetowncarnival.com/road-closures/ vir nadere besonderhede oor die sluiting van die paaie.
Meer oor: Groenpunt | Padsluitings